Այստեղ մի պահ թողնեն դատական նիստի դահլիճը և ներկայացնենք նախընթաց իրադարձությունները: Աճառյանին հարցաքննել են երեք անգամ՝ ենթարկելով ծեծի ու հայհոյանքների: Եվ տարեց, հյուծված, ահաբեկված ու անօգնական գիտնականը ստոր ու դաժան քննիչի հարկադրումով ու թելադրանքով իր ձեռքով դիմում է գրում ՆԳ ժողկոմին՝ «խոստովանելով իր հանցանքը»: Թե ինչպես է Կիրակոզովը Աճառյանից կորզել այդ «խոստովանանքը», վկայել են իր խցակից ընկերները՝ Հայկ Գյուլիքեվխյանը, Զաքար Բաշինջաղյանը, Աշխարհաբեկ Քալանթարյանը, նկարիչ Տաճատ Խաչվանքյանը և ուրիշներ: Հիշատակենք միայն Թավրիզի իր աշակերտներից մեկի՝ Վաչե Օհանյանի հուշերից մի հատված:Թավրիզից Հայաստան եկած և պետական համալսարանն ավարտած Օհանյանն իբրև բանդիտ,լրտես ու ժողովրդի թշնամի, դատապարտվել էր 17 տարվա բանտարկության:Նա պատմում է Աճառյանի հարցաքննության մի հետաքրքիր դրվագի մասին: